b"\n_START_ARTICLE_\n\xc8\x9a\xc4\x83rile de Jos\n_START_SECTION_\nIstorie\n_START_PARAGRAPH_\nSub Carol Quintul, \xc3\xaemp\xc4\x83rat al Sf\xc3\xa2ntului Imperiu Roman \xc8\x99i rege al Spaniei, regiunea f\xc4\x83cea parte din cele 17 Provincii ale \xc8\x9a\xc4\x83rilor de Jos, care includeau \xc8\x99i Belgia actual\xc4\x83. Dup\xc4\x83 ce \xc8\x99i-a ob\xc8\x9binut independen\xc8\x9ba \xc3\xaen 1648, Olanda a devenit o mare putere maritim\xc4\x83 \xc8\x99i economic\xc4\x83 \xc3\xaen secolul XVII. Aceast\xc4\x83 perioad\xc4\x83, \xc3\xaen timpul c\xc4\x83reia Olanda \xc8\x99i-a creat colonii \xc8\x99i semicolonii \xc3\xaen lume, este cunoscut\xc4\x83 drept secolul de aur._NEWLINE_Dup\xc4\x83 ce a fost integrat\xc4\x83 \xc3\xaen Imperiul Francez de Napoleon, \xc3\xaen 1815 prin Congresul de la Viena a fost creat un Regat \xc3\xaempreun\xc4\x83 cu Belgia \xc8\x99i Luxemburg. Belgienii au devenit independen\xc8\x9bi \xc3\xaencep\xc3\xa2nd cu 1830, ca \xc8\x99i luxemburghezii.\n_START_SECTION_\nOlanda se impune drept cea mai prosper\xc4\x83 provincie\n_START_PARAGRAPH_\nUna dintre \xc8\x9a\xc4\x83rile de Jos, Olanda nu are o istorie unificat\xc4\x83 p\xc3\xa2n\xc4\x83 \xc3\xaen secolul al XV-lea. Regiunea vestic\xc4\x83 a Rinului, format\xc4\x83 ca parte a provinciei romane a Germaniei de Jos, a fost locuit\xc4\x83 de c\xc4\x83tre Batavi. Aproape \xc3\xaentreaga arie a fost cucerit\xc4\x83 \xc3\xaen secolele XIV-XV de c\xc4\x83tre franci, care, odat\xc4\x83 cu destr\xc4\x83marea Imperiului Carolingian, au trecut, \xc3\xaen majoritate, \xc3\xaen regatul francez \xc8\x99i, \xc3\xaen acest fel, la Marele Imperiu Roman._NEWLINE_Con\xc8\x9bii Olandei au fost unii dintre cei mai puternici lorzi medievali ai regiunii, l\xc3\xa2ng\xc4\x83 vecinii lor sudici din Brabant \xc8\x99i con\xc8\x9bii Flandrei. \xc3\x8en secolele XIV \xc8\x99i XV, Flandra, Olanda, Zeeland\xc4\x83, Gelderland \xc8\x99i Brabant au trecut sub puternicii st\xc4\x83p\xc3\xa2ni ai Burgundiei, care controlau virtual toate \xc8\x9a\xc4\x83rile de Jos. Cu toate acestea, ora\xc8\x99ele \xc8\x99i porturile olandeze erau slabe din punct de vedere economic fa\xc8\x9b\xc4\x83 de prosperitatea comercial\xc4\x83 \xc8\x99i centrele industriale ale Flandrei \xc8\x99i Brabantului. Cu toate acestea, to\xc8\x9bi erau parte a Ligii Hanseatice \xc8\x99i se bucurau de anumite privilegii. \xc3\x8en 1477, Mary a Burgundiei a restaurat toate libert\xc4\x83\xc8\x9bile interzise de c\xc4\x83tre predecesorii ei. Mariajul s\xc4\x83u cu arhiducele Maximilian (\xc3\xaemp\xc4\x83ratul Maximilian de mai t\xc3\xa2rziu) a adus \xc8\x9a\xc4\x83rile de Jos \xc3\xaen casa Imperiului Habsburgic. Charles al V-lea le-a dat, \xc3\xaen 1555, fiului s\xc4\x83u, Philip al II-lea al Spaniei. \xc3\x8en acel timp, provinciile de nord au ajuns la prosperitate economic\xc4\x83.\n_START_SECTION_\nRevolta \xc3\xaen Olanda\n_START_PARAGRAPH_\nAscensiunea calvinismului a ajutat la separarea \xc8\x9a\xc4\x83rilor de Jos de Spania catolic\xc4\x83; aristocra\xc8\x9bii, suporta\xc8\x9bi de c\xc4\x83tre mul\xc8\x9bi oameni din motive religioase \xc8\x99i economice, au cerut autonomie pentru provincii, ca recompens\xc4\x83 pentru \xc3\xaenl\xc4\x83turarea oficialilor spanioli. \xc3\x8encercarea lui Filip, prima oar\xc4\x83 prin cardinalul Granvelle \xc8\x99i dup\xc4\x83 aceea prin ducele de Alba, de a introduce Inchizi\xc8\x9bia spaniol\xc4\x83 \xc8\x99i de a readuce \xc8\x9a\xc4\x83rile de Jos la statut de provincie a avut parte de opozi\xc8\x9bia mai multor clase sociale, mai ales a catolicilor \xc8\x99i a protestan\xc8\x9bilor._NEWLINE_Lupta de independen\xc8\x9b\xc4\x83 pentru \xc8\x9a\xc4\x83rile de Jos (1562-1566) a \xc3\xaenceput \xc3\xaen Flandra \xc8\x99i Brabant, provinciile nordice, sub conducerea lui William Taciturnul, prin\xc8\x9b de Orania. \xc8\x9a\xc4\x83rile de Jos au fost unite sub conducerea lui William \xc3\xaen lupta \xc3\xaempotriva Spaniei._NEWLINE_Alessandro Farnesse i-a luat locul lui John de Austria ca guvernator al Spaniei, a recucerit provinciile de sud \xc8\x99i le-a readus la catolicism. Barierele r\xc3\xa2urilor erau cruciale pentru protec\xc8\x9bia \xc3\xaempotriva rebeliunii \xc8\x99i a religiei protestante din nord. Cele \xc8\x99apte provincii nordice, Olanda, Utrecht, Zeeland, Gelderland, Overijssel, Friesland \xc8\x99i Groningen au format Uniunea de la Utrecht (1579) \xc8\x99i au declarat independen\xc8\x9ba \xc3\xaen 1581._NEWLINE_William Taciturnul a fost asasinat \xc3\xaen 1584 \xc8\x99i a fost \xc3\xaenlocuit ca \xc8\x99ef al statului de c\xc4\x83tre fiul s\xc4\x83u, Maurice de Nassau, care a fost sus\xc8\x9binut \xc3\xaenc\xc4\x83 de la \xc3\xaenceput de c\xc4\x83tre Johan van Oldenbarneveldt. O expedi\xc8\x9bie englez\xc4\x83 condus\xc4\x83 de c\xc4\x83tre Robert Dudley, conte de Leicester, numit c\xc4\x83pitan-general al armatei olandeze, pentru ajutarea Olandei \xc3\xaempotriva ducelui de Parma, a e\xc8\x99uat, duc\xc3\xa2nd la numirea lui Maurice de Orania \xc3\xaen locul acestuia (1587). Dovedindu-se unul dintre cei mai buni strategi ai timpurilor sale, Maurice a organizat rebeliunea \xc3\xaempotriva Spaniei \xc3\xaentr-o revolt\xc4\x83 coerent\xc4\x83 \xc3\xaencheiat\xc4\x83 cu succes, care a dus la semnarea \xc3\xaen 1609 a unui armisti\xc8\x9biu de 12 ani cu Spinole, comandantul Spaniei.\n_START_SECTION_\nProvinciile Unite\n_START_PARAGRAPH_\nLupta cu Spania  a fost \xc3\xaencheiat\xc4\x83  \xc3\xaen r\xc4\x83zboiul de 30 de ani (1618-1648), dup\xc4\x83 care a fost recunoscut\xc4\x83  independen\xc8\x9ba Provinciilor Unite  \xc3\xaen tratatul de pace de la Westfalia. \xc3\x8en 1648, Spania a cedat, de asemenea, nordul Brabantului cu Breda \xc8\x99i o parte din Limburg cu Maastricht. Lupt\xc3\xa2ndu-se \xc3\xaenc\xc4\x83 pentru independen\xc8\x9b\xc4\x83 \xc8\x99i implica\xc8\x9bi \xc3\xaen lupta dintre Calvinism \xc8\x99i Protestantism, olandezii \xc8\x99i-au pus temelia  imperiului lor comercial \xc8\x99i colonial._NEWLINE_Compania Indiei de Est olandeze a fost \xc3\xaenfiin\xc8\x9bat\xc4\x83 \xc3\xaen 1602 \xc8\x99i Compania Indiei de Vest olandeze, \xc3\xaen 1621. C\xc4\x83derea Antwerpului sub regulile \xc8\x99i drepturile spaniole de a controla estuarul Scheldt le-a oferit suprema\xc8\x9bie porturilor olandeze, \xc3\xaen special Amsterdamului. Comercian\xc8\x9bii olandezi au negociat pe fiecare continent \xc8\x99i au acaparat pia\xc8\x9ba schimbului. Provinciile unite \xc8\x99i-au deschis por\xc8\x9bile  pentru refugia\xc8\x9bii religio\xc8\x99i, \xc3\xaen special evrei portughezi \xc8\x99i spanioli, dar \xc8\x99i hugheno\xc8\x9bilor francezi, care au contribuit la prosperitatea Olandei \xc3\xaen secolul al XVII-lea._NEWLINE_Cu bog\xc4\x83\xc8\x9bia material\xc4\x83 a venit \xc8\x99i o epoc\xc4\x83 cultural\xc4\x83 de aur. Rembrandt, Vermeer, Jacob van Ruisdael, Frans Hals \xc8\x99i mul\xc8\x9bi al\xc8\x9bii au dus arta olandez\xc4\x83 pe culmi. Universitatea Leiden a c\xc3\xa2\xc8\x99tigat renume european, filozofii Descartes \xc8\x99i Spinoza, precum \xc8\x99i juristul Hugo Grotius, au fost activi \xc3\xaen Provinciile Unite._NEWLINE_Prin\xc8\x9bul Frederick Henry, care l-a \xc3\xaenlocuit dup\xc4\x83 moartea fratelui s\xc4\x83u, Maurice, \xc3\xaen 1625, ca \xc8\x99ef de stat (Stadhouder), a fost, la r\xc3\xa2ndul s\xc4\x83u, urmat de c\xc4\x83tre fiul s\xc4\x83u, prin\xc8\x9bul William al II-lea, \xc3\xaen 1647. Moartea acestuia de variol\xc4\x83 \xc3\xaen 1650, a deschis calea pentru oponen\xc8\x9bii Casei de Orania pentru a-\xc8\x99i relua drepturile asupra provinciilor \xc8\x99i a statului, \xc3\xaen general. Jan de Witt, liderul politic al statelor olandeze, care a fost ales \xc3\xaen 1652, a condus Republica Olandez\xc4\x83 pentru urm\xc4\x83torii 20 de ani. Pentru a preveni rec\xc3\xa2\xc8\x99tigarea autorit\xc4\x83\xc8\x9bii de c\xc4\x83tre prin\xc8\x9bul William al III-lea de Orania, de Witt, prin edictul din 1667, a \xc3\xaencercat s\xc4\x83 abroge postul de \xc8\x99ef al statului \xc3\xaen Olanda \xc8\x99i s\xc4\x83 \xc3\xaendep\xc4\x83rteze casa de Orania de putere. \xc3\x8ens\xc4\x83, \xc3\xaen ciuda prevederilor edictului, \xc3\xaen urma dezastruosului r\xc4\x83zboi din 1672 cu Fran\xc8\x9ba \xc8\x99i Anglia Wilhem al III-lea a fost ales \xc8\x99ef al republicii olandeze, ceea ce a dus la c\xc4\x83derea lui de Witt.\n_START_SECTION_\nO succesiune de r\xc4\x83zboaie\n_START_PARAGRAPH_\nAdministrarea lui de Witt a fost \xc3\xaen mare m\xc4\x83sur\xc7\x8e \xc3\xaengreunat\xc4\x83 de c\xc4\x83tre r\xc4\x83zboaiele Olandei cu Anglia (1652-54, 1664-67), apari\xc8\x9bia primelor acte de naviga\xc8\x9bie engleze (1651) \xc8\x99i rivalitatea comercial\xc4\x83 olando-englez\xc4\x83. Tratatul de la Breda (1667) a fost avantajos pentru Olanda, care a c\xc3\xa2\xc8\x99tigat privilegii de nego\xc8\x9b \xc8\x99i i-a fost recunoscut\xc4\x83 posesia Surinamului. Olanda a ajuns la apogeul puterii politice, form\xc3\xa2nd \xc3\xaen 1668 Tripla Alian\xc8\x9b\xc4\x83 cu Suedia \xc8\x99i Anglia, fapt care l-a for\xc8\x9bat pe Ludovic al XIV-lea al Fran\xc8\x9bei s\xc4\x83 opreasc\xc4\x83 r\xc4\x83zboiul \xc3\xaempotriva Spaniei._NEWLINE_Ludovic al XIV-lea s-a r\xc4\x83zbunat, \xc3\xaencep\xc3\xa2nd \xc3\xaen 1672 al treilea r\xc4\x83zboi olandez \xc3\xaen care Fran\xc8\x9ba a luat \xc8\x9a\xc4\x83rile de Jos. \xc3\x8en ap\xc4\x83rare, olandezii \xc8\x99i-au deschis digurile \xc8\x99i au inundat \xc8\x9bara, cre\xc3\xa2nd un baraj pentru ap\xc4\x83 care virtual era impenetrabil. De Witt a c\xc4\x83utat s\xc4\x83 negocieze pacea, dar a fost ucis  de c\xc4\x83tre o mul\xc8\x9bime a partizanilor Casei de Orania. \xc8\x98efia de stat a fost reinstaurat\xc4\x83 lui Willem al III-lea (de asemenea rege al  Angliei dup\xc4\x83 1689). R\xc4\x83zboiul a devastat provinciile, dar prin tratatul de la Nijmegen (1678\xe2\x80\x9379), olandezii au ob\xc8\x9binut o important\xc4\x83 concesiune din partea Fran\xc8\x9bei_NEWLINE_Olanda a luptat din nou cu Ludovic al XIV-lea \xc3\xaen R\xc4\x83zboiul Marii Alian\xc8\x9be (1688\xe2\x80\x9397) \xc8\x99i \xc3\xaen R\xc4\x83zboiul Succesiunii Spaniole. La moartea lui William III \xc8\x99efia de stat a fost \xc3\xaenc\xc4\x83 o dat\xc4\x83 suspendat\xc4\x83  \xc8\x99i statul general a recuperat controlul asupra guvernului, dar, \xc3\xaen 1747, partidul republican a pierdut puterea \xc8\x99i William IV de Orania a devenit \xc8\x99ef de stat ereditar. \xc3\x8en secolul al XVIII-lea leg\xc4\x83tura comercial\xc4\x83, militar\xc4\x83 \xc8\x99i cultural\xc4\x83 a Provinciilor Unite \xc3\xaen Europa au sc\xc4\x83zut \xc3\xaen timp ce cele ale Fran\xc8\x9bei \xc8\x99i ale Angliei au crescut. Olanda s-a aliat cu Anglia \xc3\xaen Revolu\xc8\x9bia American\xc4\x83 \xc8\x99i ca rezultat a pierdut mai multe colonii prin Tratatul de Pace de la Paris din 1783._NEWLINE_\xc3\x8en 1806 Napoleon I a \xc3\xaenfiin\xc8\x9bat Regatul Olandei \xc8\x99i l-a f\xc4\x83cut pe fratele s\xc7\x8eu, Louis Bonaparte, rege. Bonaparte a fost detronat \xc3\xaen 1810 \xc8\x99i regatul a fost anexat de c\xc4\x83tre Fran\xc8\x9ba.\n_START_SECTION_\nAnii de dup\xc4\x83 r\xc4\x83zboi\n_START_PARAGRAPH_\nCapitularea Germaniei din mai 1945 a fost urmat\xc4\x83 de imediata re\xc3\xaentoarcere a reginei \xc8\x99i a cabinetului. Olanda a devenit membr\xc4\x83 a Na\xc8\x9biunilor Unite \xc3\xaen 1945 \xc8\x99i \xc3\xaen 1957 a intrat \xc3\xaentr-o alian\xc8\x9b\xc4\x83 cu Belgia \xc8\x99i Luxemburg, care a devenit \xc3\xaen 1958 Uniunea Economic\xc4\x83 Benelux. \xc8\x9aara a participat de asemenea la crearea organiza\xc8\x9biei ce a devenit mai t\xc3\xa2rziu Uniunea European\xc4\x83.\n_START_SECTION_\nHidrografie\n_START_PARAGRAPH_\nUn aspect dominant al hidrografiei \xc3\xaen Olanda este delta Rin-Maas. Este o delt\xc4\x83 comun\xc4\x83 situat\xc4\x83 \xc3\xaen Olanda, Germania \xc8\x99i Belgia care s-a format prin sedimentele aduse de fluviile Rin \xc8\x99i Maas (Meuse). Apele curg\xc4\x83toare mai importante care alimenteaz\xc4\x83 delta sunt: Rinul, Waal, Merwede, Noord, Nieuwe Maas, Nederrijn, Lek, Gelderse IJssel, Maas, Schelde, Oude Rijn, Vecht, Hollandse IJssel \xc8\x99i Linge. Delta are un bazin de colectare de circa 5.700 km\xc2\xb2.\n_START_SECTION_\nFlor\xc4\x83 \xc8\x99i faun\xc4\x83\n_START_PARAGRAPH_\nVegeta\xc8\x9bia natural\xc4\x83 a f\xc4\x83cut loc \xc3\xaen mare parte culturilor agricole \xc8\x99i p\xc4\x83\xc8\x99unilor; doar \xc3\xaen est \xc8\x99i nord exist\xc4\x83 \xc3\xaenc\xc4\x83 suprafe\xc8\x9be \xc3\xaensemnate de turb\xc4\x83rii \xc8\x99i land\xc4\x83 (forma\xc8\x9bie vegetal\xc4\x83 tipic\xc4\x83 zonelor nisipoase). \xc3\x8en sud-est, p\xc4\x83durile de foioase (fag \xc8\x99i stejar) au o extindere important\xc4\x83. Vegeta\xc8\x9bia este halofil\xc4\x83 \xc8\x99i arenicol\xc4\x83, iar fauna cuprinde p\xc4\x83s\xc4\x83ri de ap\xc4\x83 (b\xc3\xa2tlanul pur\xc2\xadpuriu, cormoranul, lop\xc4\x83tarul etc.), p\xc4\x83s\xc4\x83ri migratoare, mamifere mari concentrate \xc3\xaen rezerva\xc8\x9bii. Unele specii ca porcul mistre\xc8\x9b, castorul \xc8\x99i altele au fost introduse local sau reintroduse, iar reptilele sunt \xc3\xaen pericol de dispari\xc8\x9bie. Unele specii de animale \xc8\x99i plante sunt protejate de lege, iar dintre rezerva\xc8\x9bii cele mai cunoscute sunt Naardermeer din Amsterdam, Parcul Na\xc8\x9bional Hoge Veluwe \xc8\x99i Oostvaardersplassen din South Flevoland.\n_START_SECTION_\nPolitic\xc4\x83\n_START_PARAGRAPH_\nOlanda este o monarhie constitu\xc8\x9bional\xc4\x83 din anul 1815, dup\xc4\x83 ce \xc3\xaentre 1581 \xc8\x99i 1806 a fost o republic\xc4\x83 (\xc8\x9bara a fost ocupat\xc4\x83 de Fran\xc8\x9ba \xc3\xaentre 1806 \xc8\x99i 1815)._NEWLINE_Din 2013, Olanda este reprezentat\xc4\x83 de regele Willem-Alexander, succesorul reginei Beatrix. Teoretic, regele nume\xc8\x99te membrii guvernului. Practic, odat\xc4\x83 cunoscute rezultatele alegerilor parlamentare, se formeaz\xc4\x83 guvernul de coali\xc8\x9bie (aceast\xc4\x83 etap\xc4\x83 poate dura c\xc3\xa2teva luni), urm\xc3\xa2nd ca acesta s\xc4\x83 fie recunoscut de rege._NEWLINE_Parlamentul este compus din dou\xc4\x83 camere. Membrii celei de-a doua camere (Tweede Kamer) sunt ale\xc8\x99i prin vot direct o dat\xc4\x83 la patru ani. Senatul, prima camer\xc4\x83 (Eerste Kamer), are o importan\xc8\x9b\xc4\x83 mai mic\xc4\x83. Reprezentan\xc8\x9bii acesteia sunt ale\xc8\x99i indirect de c\xc4\x83tre parlamentele provinciale (care la r\xc3\xa2ndul lor sunt alese direct de asemenea o dat\xc4\x83 la patru ani). Cele dou\xc4\x83 camere formeaz\xc4\x83 adunarea St\xc4\x83rilor Generale (Staten Generaal). Puterea executiv\xc4\x83 este exercitat\xc4\x83 de Consiliul de Mini\xc8\x99tri condus de un prim-ministru, numit de suveran. Consiliul de Mini\xc8\x99tri este r\xc4\x83spunz\xc4\x83tor fa\xc8\x9b\xc4\x83 de Statele Generale. Consiliul de Stat este organul consultativ cel mai vechi \xc8\x99i cel mai important al guvernului. Regele este pre\xc8\x99edintele Consiliului, dar activitatea curent\xc4\x83 este condus\xc4\x83 de vicepre\xc8\x99edinte. Membri Consiliului sunt ale\xc8\x99i pe via\xc8\x9b\xc4\x83 dintre fo\xc8\x99ti politicieni, oameni de \xc8\x99tiin\xc8\x9b\xc4\x83, judec\xc4\x83tori, oameni  de afaceri. Cele 12 provincii sunt administrate de c\xc3\xa2te un Consiliu Provincial (ales prin vot direct, are rol de Parlament), un Consiliu Executiv (ales dintre membrii Consiliului Provincial \xc8\x99i un Comisar Regal \xe2\x80\x93 numit prin decret al suveranului).\n_START_SECTION_\nRela\xc8\x9bii externe\n_START_PARAGRAPH_\nFace parte din: Uniunea European\xc4\x83, inclusiv din Uniunea Economic\xc4\x83 \xc8\x99i Monetar\xc4\x83 (UEM); este unul din cele \xc8\x99ase state europene semnatare ale Tratatului de \xc3\xaenfiin\xc8\x9bare a Comunit\xc4\x83\xc8\x9bii Europene a C\xc4\x83rbunelui \xc8\x99i O\xc8\x9belului (Paris, 18 aprilie 1951), ale Tratatului de \xc3\xaenfiin\xc8\x9bare a Comunit\xc4\x83\xc8\x9bii Europene pentru Energie Atomic\xc4\x83 (Bruxelles, 17 aprilie 1957) \xc8\x99i ale Tratatului de \xc3\xaenfiin\xc8\x9bare a Comunit\xc4\x83\xc8\x9bii Economice Europene (Roma, 25 mai 1957). Este membr\xc4\x83 a ONU, UNCTAD, FMI, BIRD, BERD, OCDE, OMC, NATO etc.\n_START_SECTION_\nComunit\xc4\x83\xc8\x9bi etnice\n_START_PARAGRAPH_\nCei mai mul\xc8\x9bi musulmani de aici locuiesc \xc3\xaen Amsterdam, Rotterdam \xc8\x99i Haga, majoritatea provenind din Turcia \xc8\x99i Maroc. Mare parte din popula\xc8\x9bia musulman\xc4\x83 a venit \xc3\xaen anii '60\xe2\x80\x93'70, c\xc3\xa2nd guvernul olandez a recrutat for\xc8\x9b\xc4\x83 de munc\xc4\x83, pentru a impulsiona revenirea economic\xc4\x83 a \xc8\x9b\xc4\x83rii.\n_START_SECTION_\nLimbi\n_START_PARAGRAPH_\nOlanda are dou\xc4\x83 limbi oficiale: olandeza (neerlandeza) pe \xc3\xaentreg teritoriul \xc8\x99i frizona de vest \xc3\xaen Friesland. Adi\xc8\x9bional, limbile limburghez\xc4\x83 \xc8\x99i neersaxon\xc4\x83 au statutul de limb\xc4\x83 regional\xc4\x83. Aproximativ 99% din popula\xc8\x9bia Olandei cunoa\xc8\x99te limba neerlandez\xc4\x83._NEWLINE_Exist\xc4\x83 o tendin\xc8\x9b\xc4\x83 de \xc3\xaenv\xc4\x83\xc8\x9bare a limbilor str\xc4\x83ine \xc3\xaen Olanda: \xc3\xaentre 90% \xc8\x99i 93% din popula\xc8\x9bie este capabil\xc4\x83 s\xc4\x83 poarte o conversa\xc8\x9bie \xc3\xaen englez\xc4\x83, 71% \xc3\xaen german\xc4\x83, 29% \xc3\xaen francez\xc4\x83 \xc8\x99i 5% \xc3\xaen spaniol\xc4\x83._NEWLINE_Programele de televiziune \xc8\x99i filmele str\xc4\x83ine sunt difuzate aproape \xc3\xaentotdeauna \xc3\xaen limba lor original\xc4\x83 cu subtitrare. Doar programele pentru copii sunt dublate \xc3\xaen olandez\xc4\x83.\n_START_SECTION_\nReligie\n_START_PARAGRAPH_\nDin 1970 p\xc3\xa2n\xc4\x83 \xc3\xaen 2008, 205 biserici catolice din Olanda au fost demolate, iar 148 au fost transformate \xc3\xaen centre de s\xc4\x83n\xc4\x83tate, restaurante, libr\xc4\x83rii sau apartamente.\n_START_SECTION_\nEduca\xc8\x9bie\n_START_PARAGRAPH_\n\xc3\x8env\xc4\x83\xc8\x9b\xc4\x83m\xc3\xa2ntul obligatoriu \xc3\xaen Olanda \xc3\xaencepe la v\xc3\xa2rsta de 5 ani, \xc3\xaens\xc4\x83, \xc3\xaen cele mai multe cazuri, \xc8\x99colile accept\xc4\x83 \xc8\x99i copiii \xc3\xaen v\xc3\xa2rst\xc4\x83 de 4 ani. \xc3\x8encep\xc3\xa2nd cu aceast\xc4\x83 v\xc3\xa2rst\xc4\x83 \xc8\x99i p\xc3\xa2n\xc4\x83 la 12 ani copiii sunt \xc3\xaenscri\xc8\x99i \xc3\xaen \xc8\x99coala elementar\xc4\x83 (opt clase). Dup\xc4\x83 absolvirea \xc8\x99colii elementare, elevii sunt \xc3\xaenscri\xc8\x99i la liceu. \xc3\x8en func\xc8\x9bie de \xc8\x99coliile generale urmate \xc8\x99i de rezultatul testului Cito (sus\xc8\x9binut la sf\xc3\xa2r\xc8\x99itul clasei a VIII-a), ace\xc8\x99tia sunt \xc3\xaendruma\xc8\x9bi c\xc4\x83tre unul din urm\xc4\x83toarele trei tipuri de programe liceale: VMBO (Preparatory Middle Level Applied Education), HAVO (Higher General Continued Education) \xc8\x99i VWO (Preparatory Scientific Education). Programul liceal VMBO (patru ani) este obligatoriu \xc8\x99i ofer\xc4\x83 educa\xc8\x9bie voca\xc8\x9bional\xc4\x83 \xc8\x99i teoretic\xc4\x83, elevii av\xc3\xa2nd ocazia s\xc4\x83 studieze limbi str\xc4\x83ine, matematic\xc4\x83, istorie, arte sau \xc8\x99tiin\xc8\x9be reale. Elevii care termin\xc4\x83 un astfel de ciclu liceal se pot \xc3\xaenscrie numai la programe postliceale care \xc3\xaen Olanda poarta numele MBO (Middle Level Applied Education). Programele liceale HAVO (cinci ani) \xc8\x99i VWO (\xc8\x99ase ani) sunt obligatorii \xc8\x99i ofer\xc4\x83 elevilor posibilitatea de a urma, dup\xc4\x83 absolvire, studii superioare. \xc3\x8en func\xc8\x9bie de acestea, elevii care termin\xc4\x83 un ciclu liceal HAVO se pot \xc3\xaenscrie doar la universit\xc4\x83\xc8\x9bi de \xc8\x99tiin\xc8\x9be aplicate care ofer\xc4\x83 doar Diplome de Licen\xc8\x9b\xc4\x83 (Bachelor Degree) \xc8\x99i Diplome de Master (Master Degree), iar cei care termin\xc4\x83 un ciclu liceal VWO se pot \xc3\xaenscrie la institu\xc8\x9biile de \xc3\xaenv\xc4\x83\xc8\x9b\xc4\x83m\xc3\xa2nt superior \xc8\x99i cercetare WO care ofer\xc4\x83 Bachelor Degrees in Arts, Science sau Law, Master Degrees \xc8\x99i PhD Degrees (Diplome de Doctorat).\n_START_SECTION_\nS\xc4\x83n\xc4\x83tate\n_START_PARAGRAPH_\nPotrivit unui studiu realizat de Health Consumer Powerhouse (HCP), Olanda este \xc8\x9bara cu cel mai performant sistem sanitar din Europa._NEWLINE_Sistemul de s\xc4\x83n\xc4\x83tate aflat \xc3\xaen func\xc8\x9biune \xc3\xaen Olanda a fost introdus \xc3\xaen 2006 \xc8\x99i, la momentul respectiv, a fost considerat un posibil model pentru reforma sistemului medical din Statele Unite, datorit\xc4\x83 modului \xc3\xaen care \xc3\xaembin\xc4\x83 asigurarea medical\xc4\x83 obligatorie cu asigur\xc4\x83rile private de s\xc4\x83n\xc4\x83tate. Acest sistem este organizat pe dou\xc4\x83 nivele. \xc3\x8engrijirea medical\xc4\x83 primar\xc4\x83, precum \xc8\x99i accesul la spitale, clinici \xc8\x99i medici de familie sunt finan\xc8\x9bate prin intermediul asigur\xc4\x83rilor private obligatorii. \xc3\x8engrijirile pe termen lung pentru pacien\xc8\x9bii \xc3\xaen v\xc3\xa2rst\xc4\x83 sau cu dizabilit\xc4\x83\xc8\x9bi, \xc3\xaengrijirile paliative \xc8\x99i cele pentru pacien\xc8\x9bii cu boli mintale sunt acoperite de asigur\xc4\x83rile sociale finan\xc8\x9bate prin taxe. Sistemul de s\xc4\x83n\xc4\x83tate olandez este, \xc3\xaen propor\xc8\x9bie de 50%, finan\xc8\x9bat prin taxele salariale pl\xc4\x83tite de angajatori c\xc4\x83tre un fond controlat de Autoritatea de Reglementare \xc3\xaen S\xc4\x83n\xc4\x83tate, la care Guvernul contribuie cu un procent de 5%. Restul, de 45% din cheltuielile de s\xc4\x83n\xc4\x83tate, sunt acoperite de sumele achitate de c\xc4\x83tre asigura\xc8\x9bi direct companiilor asigur\xc4\x83toare. Spitalele din Olanda sunt reglementate \xc8\x99i controlate, dar \xc3\xaen mare parte au ac\xc8\x9bionariat privat \xc8\x99i sunt orientate spre profit, la fel ca \xc8\x99i majoritatea companiilor de asigur\xc4\x83ri.\n_START_SECTION_\nStructura economiei olandeze\n_START_PARAGRAPH_\nCel mai dezvoltat sector al economiei olandeze este cel al serviciilor. Sectorul serviciilor furnizeaz\xc4\x83 aproximativ trei sferturi din Produsul Intern Brut, din care serviciile comerciale reprezint\xc4\x83 cu pu\xc8\x9bin sub jum\xc4\x83tate din PIB. \xc3\x8en domeniul comercial, cel mai important segment de afaceri este cel al v\xc3\xa2nz\xc4\x83rilor cu ridicata \xc8\x99i cu am\xc4\x83nuntul (peste 13% din valoare ad\xc4\x83ugat\xc4\x83 brut\xc4\x83), urmat de cel al serviciilor din domeniul tranzac\xc8\x9biilor imobiliare (circa 8%), sectorul serviciilor din transporturi \xc8\x99i comunica\xc8\x9bii (7%) \xc8\x99i cel al serviciilor financiar-bancare (6,5%)._NEWLINE_Odat\xc4\x83 cu cre\xc8\x99terea gradului de integrare a pie\xc8\x9belor financiare, sectorul olandez de profil a reac\xc8\x9bionat prompt \xc8\x99i dinamic \xc8\x99i \xc8\x99i-a diversificat oferta de servicii, b\xc4\x83ncile olandeze fiind o prezen\xc8\x9b\xc4\x83 activ\xc4\x83 pe pia\xc8\x9ba interna\xc8\x9bional\xc4\x83. Patru dintre b\xc4\x83ncile olandeze sunt cotate \xc3\xaentre primele 60 de institu\xc8\x9bii bancare din lume: ABN AMRO, ING Groep, Rabobank \xc8\x99i Fortis. \xc3\x8empreun\xc4\x83, acestea au dezvoltat o re\xc8\x9bea de aproximativ 6.500 de filiale pe teritoriul Olandei \xc8\x99i peste 500 \xc3\xaen alte 50 de \xc8\x9b\xc4\x83ri. \xc3\x8en acela\xc8\x99i timp, \xc3\xaen Olanda func\xc8\x9bioneaz\xc4\x83 60 de filiale \xc8\x99i sucursale ale unor b\xc4\x83nci din Europa, Asia \xc8\x99i America. Bursa de Valori Mobiliare de la Amsterdam este cea mai veche institu\xc8\x9bie de acest gen din Europa \xc8\x99i una dintre cele mai importante din lume. \xc3\x8en prezent, face parte din Euronext N. V., primul operator bursier paneuropean, creat \xc3\xaen 2000 prin fuziunea burselor de valori din Amsterdam, Bruxelles \xc8\x99i Paris. Servicii de finan\xc8\x9bare a afacerilor sunt asigurate \xc8\x99i prin alte institu\xc8\x9bii specializate, cum ar fi: Banca Na\xc8\x9bional\xc4\x83 de Investi\xc8\x9bii \xe2\x80\x93 NIB Capital specializat\xc4\x83 \xc3\xaen \xc3\xaemprumuturi pe termen mediu \xc8\x99i lung, companii de investi\xc8\x9bii de capital (ini\xc8\x9bial create de guvern, \xc3\xaen prezent semi-independente) \xc8\x99i agen\xc8\x9bii regionale de dezvoltare (servicii financiare pentru \xc3\xaenfiin\xc8\x9barea de noi companii sau preluarea riscului)._NEWLINE_Cea mai mare concentrare economic\xc4\x83 se \xc3\xaenregistreaz\xc4\x83 \xc3\xaen partea de vest a Olandei, cunoscut\xc4\x83 sub numele de Randstat, unde \xc3\xae\xc8\x99i au sediul \xc8\x99i \xc3\xae\xc8\x99i desf\xc4\x83\xc8\x99oar\xc4\x83 activitatea peste 45% din num\xc4\x83rul total de companii. Partea de sud a \xc8\x9b\xc4\x83rii, de asemenea bine dezvoltat\xc4\x83, este \xc3\xaen prezent o zon\xc4\x83 industrial\xc4\x83 \xc3\xaen cre\xc8\x99tere, orientat\xc4\x83 \xc3\xaen principal spre export \xc8\x99i cu o pondere de circa 25% \xc3\xaen economia na\xc8\x9bional\xc4\x83. Provinciile din estul \xc8\x9b\xc4\x83rii, la grani\xc8\x9ba cu Germania, au din punct de vedere economic o structur\xc4\x83 divers\xc4\x83, activit\xc4\x83\xc8\x9bile principale desf\xc4\x83\xc8\x99ur\xc3\xa2ndu-se \xc3\xaen sectorul industriilor manufacturiere, \xc3\xaen cel al transporturilor \xc8\x99i \xc3\xaen sectorul comer\xc8\x9bului cu ridicata. Doar 10% din totalul firmelor olandeze s-au stabilit \xc3\xaen provinciile din nordul \xc8\x9b\xc4\x83rii, activit\xc4\x83\xc8\x9bile acestora fiind concentrate \xc3\xaen special \xc3\xaen agricultur\xc4\x83 \xc8\x99i mai pu\xc8\x9bin \xc3\xaen industrie. Activit\xc4\x83\xc8\x9bile industriale sunt concentrate \xc3\xaen domenii de \xc3\xaenalt\xc4\x83 tehnologie: biotehnologie, chimie fin\xc4\x83, industrie farmaceutic\xc4\x83, electronic\xc4\x83, telematic\xc4\x83, IT&C, tehnologie medical\xc4\x83, realizarea de materiale noi, industria alimentar\xc4\x83, imprimerie. Industria metalurgic\xc4\x83 \xc8\x99i electrotehnic\xc4\x83 utilizeaz\xc4\x83 25% din personalul angajat \xc3\xaen industrie \xc8\x99i prezint\xc4\x83 un profil foarte variat. Sectorul metalelor neferoase este reprezentat printr-o serie de \xc3\xaentreprinderi importante produc\xc3\xa2nd aluminiu (123 de mii de tone anual), plumb (45 de mii de tone), zinc (60 de mii de tone), cositor (7 mii de tone), precum \xc8\x99i unele metale speciale ca indiu._NEWLINE_De reputa\xc8\x9bie interna\xc8\x9bional\xc4\x83 bine stabilit\xc4\x83 se bucur\xc4\x83 construc\xc8\x9biile navale, aeronautice, ramura electronicii \xc8\x99i electrotehnicii. \xc8\x98antierele navale sunt concentrate \xc3\xaendeosebi la Rotterdam \xc8\x99i la Amsterdam, iar construc\xc8\x9biile de vase plaseaz\xc4\x83 Olanda pe locul III printre \xc8\x9b\xc4\x83rile pie\xc8\x9bei comune, cu o produc\xc8\x9bie de 3% din produc\xc8\x9bia mondial\xc4\x83. Se construiesc vase pentru cabotaj sau naviga\xc8\x9bia intern\xc4\x83, dr\xc4\x83gi, platforme de foraj, petroliere cu capacitate dep\xc4\x83\xc8\x99ind 200.000 de tone. Construc\xc8\x9bia aeronautic\xc4\x83 s-a afirmat prin avioanele de transport turbo-propulsoare ale uzinelor Fokker N. V., dup\xc4\x83 cum bine primite pe pia\xc8\x9ba interna\xc8\x9bional\xc4\x83  sunt automobilele DAF. Industria electrotehnic\xc4\x83 \xc8\x99i electronic\xc4\x83 este reprezentat\xc4\x83 \xc3\xaendeosebi prin concernul Philips, care asigur\xc4\x83 circa 11% din \xc3\xaentregul export al \xc8\x9b\xc4\x83rii. Industria alimentar\xc4\x83 se situeaz\xc4\x83 pe locul al doilea \xc3\xaen cadrul industriilor manufacturiere, iar Unilever, grupul anglo-olandez cu acest profil, este \xc3\xaen prezent cel mai important din lume. Produc\xc8\x9bia acestei ramuri industriale este dirijat\xc4\x83 c\xc4\x83tre pie\xc8\x9bele externe \xc3\xaen propor\xc8\x9bie de circa 25%. Profilul industriei mai este completat de industria textil\xc4\x83, industria h\xc3\xa2rtiei (Olanda fiind primul exportator mondial de past\xc4\x83 de h\xc3\xa2rtie pentru fabricarea cutiilor \xc8\x99i cartonului ondulat), industria  ceramicii \xc8\x99i a sticlei, industria poligrafic\xc4\x83, cu tradi\xc8\x9bii multiseculare, ca \xc8\x99i industria diamantului._NEWLINE_Agricultura Olandei este una dintre cele mai performante din lume. Densitatea popula\xc8\x9biei influen\xc8\x9beaz\xc4\x83 \xc3\xaens\xc4\x83 puternic dimensiunea fermelor individuale, circa 90% dintre acestea av\xc3\xa2nd \xc3\xaentre 2\xe2\x80\x932,5 ha \xc8\x99i mai mult de jum\xc4\x83tate circa 5 ha. O alt\xc4\x83 cale de dezvoltare a agriculturii este extinderea suprafe\xc8\x9belor cultivabile, dar \xc8\x99i aici s-a ajuns la limita la care extinderea urban\xc4\x83 a dep\xc4\x83\xc8\x99it ritmul recuper\xc4\x83rii de noi terenuri. \xc3\x8en condi\xc8\x9biile ar\xc4\x83tate, rezultatele agriculturii olandeze s-au ob\xc8\x9binut datorit\xc4\x83 cultiv\xc4\x83rii intensive a terenurilor arabile \xc8\x99i a unei specializ\xc4\x83ri foarte accentuate \xc3\xaen sectorul cre\xc8\x99terii vitelor \xc8\x99i a horticulturii. Din suprafa\xc8\x9ba total\xc4\x83 de 2.215.000 ha utilizate \xc3\xaen agricultur\xc4\x83, p\xc4\x83\xc8\x99unile ocup\xc4\x83 62%, p\xc4\x83m\xc3\xa2ntul arabil 33% \xc8\x99i gr\xc4\x83din\xc4\x83ritul 5% (dintre care 7.100 ha culturile de ser\xc4\x83). Primul loc \xc3\xaen sectorul agricol este ocupat de cre\xc8\x99terea vitelor cu  un aport de 67,5% din valoarea produc\xc8\x9biei globale a agriculturii olandeze fa\xc8\x9b\xc4\x83 de 18% partea horticulturii. Cre\xc8\x99terea vitelor este concentrat\xc4\x83 \xc3\xaendeosebi \xc3\xaen provinciile din nord \xc8\x99i din  vest. Reputa\xc8\x9bia Olandei ca mare produc\xc4\x83toare de produse lactate este foarte veche, untul de Delft sau cel de Leida bucur\xc3\xa2ndu-se de o larg\xc4\x83 preferin\xc8\x9b\xc4\x83 pe pia\xc8\x9ba interna\xc8\x9bional\xc4\x83. \xc3\x8en prezent, circa 40% din produc\xc8\x9bia de lapte este industrializat\xc4\x83 \xc3\xaen vederea exportului, Olanda situ\xc3\xa2ndu-se pe primul loc \xc3\xaen exportul mondial de br\xc3\xa2nzeturi \xc8\x99i de lapte condensat. Aceea\xc8\x99i aten\xc8\x9bie este acordat\xc4\x83 cre\xc8\x99terii p\xc4\x83s\xc4\x83rilor, Olanda fiind cea mai mare exportatoare de ou\xc4\x83 de pe pia\xc8\x9ba mondial\xc4\x83. Culturile cerealiere (gr\xc3\xa2u, orz, secar\xc4\x83, ov\xc4\x83z) ocup\xc4\x83 o suprafa\xc8\x9b\xc4\x83 redus\xc4\x83 (circa 3/5 din suprafa\xc8\x9ba terenurilor agricole) \xc8\x99i nu acoper\xc4\x83 consumul intern. \xc3\x8en  schimb, culturile de sfecl\xc4\x83 de zah\xc4\x83r satisfac \xc3\xaen \xc3\xaentregime consumul intern (care atinge cifra de 50 kg de zah\xc4\x83r pe locuitor, respectiv cu circa 30% mai ridicat dec\xc3\xa2t Fran\xc8\x9ba), cre\xc3\xa2nd \xc8\x99i un disponibil pentru export. Apropierea de marile centre \xc8\x99i admirabilul sistem de comunica\xc8\x9bii au fost condi\xc8\x9bii de baz\xc4\x83 care au dat un impuls deosebit culturilor horticole \xc8\x99i florale ale \xc8\x9b\xc4\x83rii. Culturile de ser\xc4\x83, care \xc8\x99i-au v\xc4\x83zut \xc3\xaen ultimii ani suprafa\xc8\x9ba sporit\xc4\x83 cu mai bine de 70%, dau regiunii Westland din sudul ora\xc8\x99ului Haga un aspect mai mult industrial dec\xc3\xa2t agricol, datorit\xc4\x83  nenum\xc4\x83ratelor co\xc8\x99uri ale instala\xc8\x9bilor destinate s\xc4\x83 men\xc8\x9bin\xc4\x83 temperatura optim\xc4\x83 pentru dezvoltarea plantelor. Faima Olandei este legat\xc4\x83 de culturile sale de flori, \xc3\xaendeosebi de culturile de lalele. Agroturismul este o form\xc4\x83 de completare a veniturilor pentru peste 2.500 de ferme olandeze, dintre care marea majoritate sunt situate \xc3\xaen provincia Zeeland. Circa 9% din fermele din aceast\xc4\x83 provincie ofer\xc4\x83 facilit\xc4\x83\xc8\x9bi de vacan\xc8\x9b\xc4\x83. Agroturismul este mai pu\xc8\x9bin r\xc4\x83sp\xc3\xa2ndit \xc3\xaen provinciile Groningen, Olanda de Sud \xc8\x99i Brabantul de Nord. Mai mult de jum\xc4\x83tate dintre fermele incluse \xc3\xaen circuitul agroturistic sunt ferme de cre\xc8\x99tere a vacilor.\n_START_SECTION_\nResurse naturale\n_START_PARAGRAPH_\nOlanda (inclusiv sectorul olandez al M\xc4\x83rii Nordului) este cel mai mare produc\xc4\x83tor \xc8\x99i exportator de gaze naturale din UE. \xc3\x8entre 15% si 20% din consumul total anual de gaze naturale al Uniunii Europene este produs \xc3\xaen Olanda. Astfel, \xc3\xaen ultimii 40 de ani, industria na\xc8\x9bional\xc4\x83 de gaze naturale a avut, \xc8\x99i continu\xc4\x83 s\xc4\x83 aib\xc4\x83, o contribu\xc8\x9bie important\xc4\x83 la prosperitatea Olandei. Produc\xc8\x9bia de gaze naturale genereaz\xc4\x83 peste 2% din PIB-ul olandez \xc8\x99i asigur\xc4\x83 aproximativ 11.000 de locuri de munc\xc4\x83, predominant \xc3\xaen partea de nord a \xc8\x9b\xc4\x83rii. Anual, \xc3\xaen Olanda se extrag circa 70 miliarde m\xc2\xb3, din care jum\xc4\x83tate pentru consumul propriu, iar jum\xc4\x83tate pentru export (9 miliarde de euro). Rezervele sunt estimate la aproximativ 1.600 miliarde m\xc2\xb3, dar av\xc3\xa2nd \xc3\xaen vedere faptul c\xc4\x83 p\xc3\xa2n\xc4\x83 \xc3\xaen anul 2025 acestea se vor sf\xc3\xa2r\xc8\x99i, guvernul olandez pl\xc4\x83nuie\xc8\x99te s\xc4\x83 creeze un \xe2\x80\x9ehub\xe2\x80\x9d de gaz \xc3\xaen Europa, asigur\xc3\xa2ndu-\xc8\x99i astfel pozi\xc8\x9bia important\xc4\x83 \xc3\xaen produc\xc8\x9bia, tranzitul, depozitarea, comercializarea \xc8\x99i cercetarea \xc3\xaen acest sector. Dou\xc4\x83 treimi din volumul total al resurselor sunt offshore._NEWLINE_Pana \xc3\xaen 1975 \xc3\xaen Limburg se extr\xc4\x83gea c\xc4\x83rbune. \xc3\x8en localit\xc4\x83\xc8\x9bile Hengolo \xc8\x99i Delfzijl sunt mine de sare, produc\xc8\x9bia anual\xc4\x83 fiind de 4 milioane de tone. De asemenea, se extrage \xc8\x99i o cantitate destul de mic\xc4\x83 de \xc8\x9bi\xc8\x9bei.\n_START_SECTION_\nTransporturi\n_START_PARAGRAPH_\nMai bine de jum\xc4\x83tate din \xc3\xaentreaga re\xc8\x9bea de transport feroviar, circa 2.890 km, func\xc8\x9bioneaz\xc4\x83 prin intermediul energiei eoliene."